[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 4.10.2006

COM(2006) 567 τελικό

ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΣΤΟ ΣΥΜΒΟΥΛΙΟ, ΣΤΟ ΕΥΡΩΠΑΪΚΟ ΚΟΙΝΟΒΟΥΛΙΟ, ΣΤΗΝ ΕΥΡΩΠΑΪΚΗ ΟΙΚΟΝΟΜΙΚΗ ΚΑΙ ΚΟΙΝΩΝΙΚΗ ΕΠΙΤΡΟΠΗ ΚΑΙ ΣΤΗΝ ΕΠΙΤΡΟΠΗ ΤΩΝ ΠΕΡΙΦΕΡΕΙΩΝ

Η ΕΥΡΩΠΗ ΣΤΟΝ ΚΟΣΜΟ: Η ΣΥΜΜΕΤΟΧΗ ΤΗΣ ΣΤΟΝ ΠΑΓΚΟΣΜΙΟ ΑΝΤΑΓΩΝΙΣΜΟΣυμβολή στη στρατηγική της Ευρωπαϊκής Ένωσης για την ανάπτυξη και την απασχόληση{SEC(2006) 1228}{SEC(2006) 1229}{SEC(2006) 1230}

ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΣΤΟ ΣΥΜΒΟΥΛΙΟ, ΣΤΟ ΕΥΡΩΠΑΪΚΟ ΚΟΙΝΟΒΟΥΛΙΟ, ΣΤΗΝ ΕΥΡΩΠΑΪΚΗ ΟΙΚΟΝΟΜΙΚΗ ΚΑΙ ΚΟΙΝΩΝΙΚΗ ΕΠΙΤΡΟΠΗ ΚΑΙ ΣΤΗΝ ΕΠΙΤΡΟΠΗ ΤΩΝ ΠΕΡΙΦΕΡΕΙΩΝ

Η ΕΥΡΩΠΗ ΣΤΟΝ ΚΟΣΜΟ: Η ΣΥΜΜΕΤΟΧΗ ΤΗΣ ΣΤΟΝ ΠΑΓΚΟΣΜΙΟ ΑΝΤΑΓΩΝΙΣΜΟ

Συμβολή στη στρατηγική της Ευρωπαϊκής Ένωσης για την ανάπτυξη και την απασχόληση

1. ΣΤΟΧΟΣ ΤΗΣ ΑΝΑΚΟΙΝΩΣΗΣ

Η ανάπτυξη και η απασχόληση, όπως και οι ευκαιρίες που δημιουργούν, βρίσκονται στο επίκεντρο του προγράμματος της Ευρωπαϊκής Επιτροπής για την Ευρώπη. Έχουν βασική σημασία για την οικονομική ευημερία, την κοινωνική δικαιοσύνη και την αειφόρο ανάπτυξη και προσφέρουν στους Ευρωπαίους τα απαραίτητα εφόδια για να αντεπεξέλθουν στην παγκοσμιοποίηση. Αποτελούν ουσιαστικό κριτήριο βάσει του οποίου οι πολίτες θα κρίνουν κατά πόσον η Ευρώπη παράγει αποτελέσματα στην καθημερινή τους ζωή.

Το 2005 η ανανεωμένη στρατηγική της Λισαβόνας καθόρισε τις ενέργειες που πρέπει να εφαρμόσουμε στην Ευρώπη ώστε να έχουμε ανάπτυξη και θέσεις απασχόλησης. Τόνισε ότι μια ανοιχτή αγορά, με εσωτερικούς κανόνες υψηλής ποιότητας, οι οποίοι εφαρμόζονται αποτελεσματικά σε τομείς όπως ο ανταγωνισμός, η καινοτομία, η εκπαίδευση, η έρευνα και η ανάπτυξη, η απασχόληση, η κοινωνική πολιτική και η πολιτική συνοχής έχει ζωτική σημασία για την ανταγωνιστικότητα των ευρωπαϊκών επιχειρήσεων στον παγκόσμιο στίβο. Προέβαλε επίσης την ανάγκη εξασφάλισης ανοιχτών αγορών σε όλο τον κόσμο.

Το εσωτερικό αυτό πρόγραμμα πρέπει να συμπληρωθεί από ένα εξωτερικό πρόγραμμα δημιουργίας ευκαιριών σε μια παγκοσμιοποιημένη οικονομία, το οποίο να περιλαμβάνει την εμπορική και τη λοιπή εξωτερική πολιτική μας. Η εξωτερική μας προτεραιότητα σε αυτό τον τομέα τα τελευταία χρόνια ήταν η επιδίωξη μιας φιλόδοξης, ισόρροπης και ισότιμης πολυμερούς συμφωνίας για την ακόμη μεγαλύτερη απελευθέρωση του διεθνούς εμπορίου, το άνοιγμα αγορών στις οποίες να μπορούν να ανταγωνιστούν οι ευρωπαϊκές επιχειρήσεις και την παροχή νέων ευκαιριών μεγέθυνσης και ανάπτυξης. Ο ΠΟΕ παραμένει η αποτελεσματικότερη οδός ανάπτυξης και διαχείρισης του εμπορίου βάσει ενός συστήματος κανόνων, καθώς επίσης και ο ακρογωνιαίος λίθος του πολυμερούς συστήματος. Το αναπτυξιακό πρόγραμμα της Ντόχα παραμένει η πρώτη μας προτεραιότητα και η Επιτροπή εργάζεται εντατικά για την επανεκκίνηση των διαπραγματεύσεων της Ντόχα ύστερα από την αναστολή τους τον Ιούλιο του 2006.

Μέσω των εμπορικών μας πολιτικών, επιδιώκουμε επίσης να συμβάλουμε σε μια σειρά εξωτερικούς στόχους της Ένωσης, ιδίως στους αναπτυξιακούς στόχους και στους στόχους γειτονίας. Αυτές θα εξακολουθήσουν να είναι οι βασικές λειτουργίες της εμπορικής πολιτικής της ΕΕ. Η συνοχή των εξωτερικών πολιτικών της Ένωσης είναι ζωτικής σημασίας για την ενίσχυση του παγκόσμιου ρόλου της ΕΕ.

Στόχος της παρούσας ανακοίνωσης είναι ο καθορισμός της συμβολής της εμπορικής πολιτικής στην τόνωση της ανάπτυξης και στη δημιουργία θέσεων απασχόλησης στην Ευρώπη. Περιγράφει τον τρόπο με τον οποίο μπορούμε, σε μια ταχέως μεταβαλλόμενη παγκόσμια οικονομία, να οικοδομήσουμε μια πιο περιεκτική, ολοκληρωμένη και μακρόπνοη εξωτερική εμπορική πολιτική που θα συμβάλει σε μεγαλύτερο βαθμό στην ανταγωνιστικότητα της Ευρώπης. Υπογραμμίζει την ανάγκη αναπροσαρμογής των εργαλείων εμπορικής πολιτικής της ΕΕ στις νέες προκλήσεις, την ανάγκη απόκτησης νέων εταίρων και εξασφάλισης ότι η Ευρώπη παραμένει ανοιχτή στον κόσμο και οι αγορές του υπόλοιπου κόσμου ανοιχτές σε μας.

Η παρούσα ανακοίνωση πραγματεύεται επίσης ορισμένες σχέσεις μεταξύ των πολιτικών που ακολουθούμε στο εσωτερικό και των πολιτικών που εφαρμόζουμε στο εξωτερικό. Επειδή η παγκοσμιοποίηση καταλύει τις διακρίσεις μεταξύ εγχώριας και διεθνούς πολιτικής, η εγχώρια πολιτική μας συχνά έχει καθοριστική επίδραση στην εξωτερική μας ανταγωνιστικότητα και το αντίστροφο. Η αναγνώριση της ανάγκης μιας ολοκληρωμένης και συνεκτικής αντιμετώπισης των εγχώριων και των παγκόσμιων προκλήσεων ήταν το σήμα κατατεθέν αυτής της Επιτροπής[1]. Ωστόσο, μπορούν να γίνουν περισσότερα πράγματα για να εκφραστεί αυτό στον τρόπο με τον οποίο σκεφτόμαστε και εργαζόμαστε[2].

2. Ο ΚΟΣΜΟΣ ΑΛΛΑΖΕΙ

Οι αλλαγές που συμβαίνουν σήμερα στην παγκόσμια οικονομική τάξη είναι τόσο σημαντικές για την παγκόσμια οικονομία και τις διεθνείς σχέσεις όσο ήταν και το τέλος του Ψυχρού Πολέμου. Η παγκόσμια οικονομική ολοκλήρωση είναι ταχύτερη, λόγω της αύξησης των εμπορικών και κεφαλαιακών ροών, της εμβάθυνσης των χρηματοοικονομικών αγορών, της μείωσης του κόστους μεταφορών και της επανάστασης της τεχνολογίας των πληροφοριών και των επικοινωνιών. Το γεγονός αυτό δημιουργεί πρωτοφανείς ευκαιρίες μεγέθυνσης και ανάπτυξης. Ωστόσο, ταυτόχρονα, ασκεί νέες πιέσεις στους φυσικούς πόρους, ιδίως στο κλίμα μας, και στις παραδοσιακές βιομηχανίες και πηγές εισοδήματος. Κλόνισε επίσης παλιές βεβαιότητες και ξύπνησε νέους φόβους.

Οι επιχειρήσεις, για να ανταποκριθούν σε αυτές τις αλλαγές, συνδυάζουν τις προηγμένες τεχνολογίες και τα ξένα κεφάλαια με τη μεγάλη συγκέντρωση ολοένα πιο μορφωμένου εργατικού δυναμικού στον αναπτυσσόμενο κόσμο. Οι αλυσίδες του εφοδιασμού αλλάζουν παγκοσμίως, καθώς οι επιχειρήσεις αναθέτουν εξωτερικά, σε οικονομίες χαμηλότερου κόστους, σύνθετες διαδικασίες παραγωγής και υπηρεσίες. Τα μέρη ενός προϊόντος μπορούν να προέρχονται από σειρά χωρών, γεγονός που αντικαθιστά το παραδοσιακό εμπόριο τελικών προϊόντων.

Περισσότερες πολλές χώρες παρά ποτέ άλλοτε αξιοποιούν τις ευκαιρίες της παγκοσμιοποίησης. Στο δεύτερο μισό του εικοστού αιώνα, ηγέτες της παγκόσμιας οικονομίας ήταν οι Ηνωμένες Πολιτείες, η Ευρώπη και η Ιαπωνία. Σήμερα στην πρωτοπορία βρίσκονται μαζί τους και άλλες οικονομίες ολοένα πιο ανοιχτές και σε μεγαλύτερη ανάπτυξη, ιδίως η Κίνα και η Ινδία αλλά επίσης η Βραζιλία, η Ρωσία και άλλες. Η Κίνα είναι ήδη ο 3ος μεγαλύτερος εξαγωγέας και είναι πιθανό να γίνει η δεύτερη μεγαλύτερη εθνική οικονομία σε λίγα χρόνια από σήμερα. Στο ίδιο χρονικό διάστημα η Ινδία θα έχει καταλάβει την 6η θέση.

Συνεπώς, αλλάζει η φύση του παγκόσμιου εμπορίου. Δεν ζούμε ακόμη σε έναν κόσμο χωρίς δασμούς αλλά πολλοί τομείς κινούνται προς αυτή την κατεύθυνση. Για την Ευρώπη, η γνώση, η καινοτομία, η διανοητική ιδιοκτησία, οι υπηρεσίες και η αποτελεσματική χρήση των πόρων είναι σήμερα τα κλειδιά της ανταγωνιστικότητας. Η εμπορική μας πολιτική και η συνολική μας προσέγγιση όσον αφορά τη διεθνή ανταγωνιστικότητα χρειάζεται να αναπροσαρμοστούν.

3. ΑΝΑΛΥΣΗ: ΟΙ ΒΑΣΕΙΣ ΤΗΣ ΑΝΤΑΓΩΝΙΣΤΙΚΟΤΗΤΑΣ ΤΗΣ ΕΕ

Υπάρχουν δύο ζωτικές και αλληλοσυνδεόμενες προϋποθέσεις για την ευρωπαϊκή ανταγωνιστικότητα. Πρώτον, η εφαρμογή σωστής εσωτερικής πολιτικής, που να αντικατοπτρίζει την εξωτερική ανταγωνιστική πρόκληση και να διατηρεί ανοιχτές τις αγορές στο εμπόριο και στις επενδύσεις. Δεύτερον, η εξασφάλιση ανοιχτών αγορών και ισότιμων κανόνων στις άλλες αγορές, ιδίως στις αγορές των μελλοντικών βασικών εμπορικών εταίρων μας. Και τα δύο πρέπει να στηρίζονται σε διαφανείς και αποτελεσματικούς κανόνες – εσωτερικούς, διμερείς και πολυμερείς.

3.1. Η σωστή πολιτική στο εσωτερικό

i) Ανταγωνιστικές αγορές : Η ενιαία αγορά έχει ζωτική σημασία για τη δημιουργία ανταγωνιστικών επιχειρήσεων παγκοσμίου επιπέδου στην ΕΕ. Το σύστημα κανόνων της προάγει την προβλεψιμότητα και τη διαφάνεια και δίνει τη δυνατότητα στις επιχειρήσεις να αξιοποιήσουν το μέγεθος της αγοράς και να πραγματοποιήσουν οικονομίες κλίμακας, ενθαρρύνει την αποτελεσματική διάθεση των πόρων και την καινοτομία και δεν αφήνει τις κρατικές επενδύσεις να χρησιμοποιούνται ως αντιανταγωνιστικό εργαλείο προστατευτισμού. Έχει ενθαρρύνει την ανάπτυξη κανόνων και προδιαγραφών υψηλής ποιότητας, που βοηθούν στη διαμόρφωση παγκόσμιων προτύπων.

Η ανταγωνιστικότητα των αγορών βοήθησε την ευρωπαϊκή μεταποιητική βιομηχανία να διατηρήσει αδρομερώς το μερίδιό της στο ΑΕγχΠ στο πλαίσιο της παγκοσμιοποίησης, ενώ οι ΗΠΑ και η Ιαπωνία έχασαν έδαφος. Το προϊόν της ευρωπαϊκής βιομηχανίας αυξήθηκε κατά 40% τις δύο τελευταίες δεκαετίες[3] ενώ η θέση της ΕΕ στις παγκόσμιες αγορές παραμένει σχεδόν αμετάβλητη. Οι κλάδοι των υπηρεσιών μας είναι πρώτοι στον κόσμο σε μεγάλο φάσμα τομέων.

Αυτό οφείλεται κατά μεγάλο μέρος στο γεγονός ότι οι επιχειρήσεις της ΕΕ πριμοδοτούν το σχέδιο και την ποιότητα στα προϊόντα και στις υπηρεσίες που πωλούν[4]. Τα προϊόντα υψηλής ποιότητας αντιπροσωπεύουν το ένα τρίτο της παγκόσμιας ζήτησης και το ήμισυ των ευρωπαϊκών εξαγωγών. Σε αυτά τα υψηλής αξίας προϊόντα, η ΕΕ έρχεται δεύτερη μετά την Ιαπωνία αλλά προηγείται των ΗΠΑ, ενώ χώρες όπως η Κίνα βρίσκονται πολύ πίσω.

Ωστόσο, η ΕΕ χάνει έδαφος στους τομείς της υψηλότερης τεχνολογίας. Η βελτίωση των επιδόσεών μας στην καινοτομία, στην εκπαίδευση, στην έρευνα και στην ανάπτυξη τόσο για τα προϊόντα – συμπεριλαμβανομένων των γεωργικών προϊόντων ποιότητας με υψηλή προστιθέμενη αξία – όσο και για τις υπηρεσίες έχει κρίσιμη σημασία για τη διατήρηση της ικανότητας της ΕΕ να πωλεί προϊόντα του ανώτερου ποιοτικού φάσματος. Οφείλουμε επίσης να εξετάσουμε την κατεύθυνση και το επίκεντρο της εξωτερικής μας πολιτικής. Οι ευρωπαϊκές εξαγωγές είναι ισχυρές σε χώρες όπου η ζήτηση είναι στατική αλλά υστερούν σε σύγκριση με την Ιαπωνία και τις ΗΠΑ σε ταχέως αναπτυσσόμενες αγορές, κυρίως στην Ασία.

ii) Ανοιχτή οικονομία : Η ανοιχτή ευρωπαϊκή οικονομία έχει ζωτική σημασία για τη δημιουργία απασχόλησης και για την ανάπτυξη στην Ευρώπη, καθώς και για τη διεθνή μας ανταγωνιστικότητα . Το άνοιγμα στο παγκόσμιο εμπόριο και στις διεθνείς επενδύσεις ενισχύει την ικανότητά μας να αξιοποιούμε τα οφέλη μιας πραγματικά ενιαίας αγοράς. Υποβάλλει την εγχώρια οικονομία σε δημιουργικές, ανταγωνιστικές πιέσεις, τονώνοντας και ανταμείβοντας την καινοτομία, παρέχοντας πρόσβαση στις νέες τεχνολογίες και αυξάνοντας τα κίνητρα για επενδύσεις.

Η Ευρώπη πρέπει να αποβάλει τον προστατευτισμό. Ο προστατευτισμός ανεβάζει τις τιμές για τους καταναλωτές και τις επιχειρήσεις και περιορίζει τις επιλογές. Μεσοπρόθεσμα, η προστασία από το θεμιτό εξωτερικό ανταγωνισμό τομέων που είναι εκτεθειμένοι σε αυτόν εκτρέπει πόρους από παραγωγικότερους τομείς της οικονομίας. Επειδή η ευημερία μας εξαρτάται από το εμπόριο, τα αμοιβαία εμπόδια που θέτουν οι άλλοι βλάπτουν την οικονομία μας.

Η επιβολή προσωρινών και στοχοθετημένων περιορισμών σε αντιανταγωνιστικές εισαγωγές στην Ευρώπη μπορεί να συμβάλει στην υπεράσπιση των ευρωπαϊκών συμφερόντων από τις αθέμιτες εμπορικές συναλλαγές. Οφείλουμε να διατηρήσουμε αυτά τα απαραίτητα μέσα εμπορικής άμυνας, αφού βεβαιωθούμε ότι είναι προσαρμοσμένα στις μεταβαλλόμενες παγκοσμίως εμπορικές συνθήκες.

iii) Κοινωνική δικαιοσύνη : Πρέπει επίσης να αναγνωρίσουμε τις δυνητικές διαλυτικές επιπτώσεις του ανοίγματος της αγοράς για ορισμένες περιφέρειες και εργαζομένους, ιδίως για τους λιγότερο ειδικευμένους. Η διαρθρωτική αλλαγή δεν είναι κάτι καινούργιο αλλά επιταχύνεται με την παγκοσμιοποίηση. Η άρση των εμποδίων για την προσαρμογή στην εσωτερική αγορά και η μετατόπιση πόρων σε τομείς στους οποίους μπορούν να χρησιμοποιηθούν αποτελεσματικότερα είναι ουσιαστικής σημασίας για την αποκόμιση των οφελών του εμπορίου και για τη δημιουργία θέσεων απασχόλησης στην Ευρώπη. Αλλά οι αρνητικές επιπτώσεις από το άνοιγμα του εμπορίου μπορούν να γίνουν έντονα αισθητές σε συγκεκριμένους τομείς ή περιφέρειες και μπορούν να τροφοδοτήσουν σε πολιτικό επίπεδο την αντίδραση στο ανοιχτό εμπόριο. Θα πρέπει να βελτιωθούμε στο θέμα της πρόβλεψης και πρόληψης των επιπτώσεων του ανοίγματος του εμπορίου· στο θέμα της βοήθειας σε τομείς, περιφέρειες και εργατικό δυναμικό να προσαρμοστούν· τέλος, στο θέμα της εξασφάλισης του γεγονότος ότι τα οφέλη μεταβιβάζονται στους πολίτες. Όπως επιδιώκουμε την κοινωνική δικαιοσύνη και συνοχή στο εσωτερικό, έτσι θα πρέπει να προσπαθήσουμε να προαγάγουμε τις αξίες μας καθώς και τα κοινωνικά και περιβαλλοντικά μας πρότυπα και την πολιτισμική μας πολυμορφία σε όλο τον κόσμο[5].

3.2. Το άνοιγμα των αγορών στο εξωτερικό

Το προοδευτικό άνοιγμα του εμπορίου είναι σπουδαία πηγή κέρδους παραγωγικότητας, ανάπτυξης και απασχόλησης. Αποτελεί βασικό παράγοντα μείωσης της φτώχειας και προώθησης της ανάπτυξης και προσφέρει τη δυνατότητα αντιμετώπισης, μακροπρόθεσμα, πολλών από τις βασικές αιτίες στις οποίες οφείλονται οι παγκόσμιες προκλήσεις που αντιμετωπίζουμε, από την ασφάλεια ως τη μετανάστευση και ως την αλλαγή του κλίματος.

Το βασικό μας επιχείρημα είναι ότι η απόρριψη του προστατευτισμού στο εσωτερικό πρέπει να συνοδεύεται από μαχητική προσπάθεια δημιουργίας ανοιχτών αγορών και θεμιτών όρων εμπορίου στο εξωτερικό. Αυτό βελτιώνει το παγκόσμιο επιχειρηματικό περιβάλλον και βοηθά να ξεκινήσουν οικονομικές μεταρρυθμίσεις σε άλλες χώρες. Ενισχύει την ανταγωνιστική θέση της βιομηχανίας της ΕΕ σε μια παγκοσμιοποιημένη οικονομία και είναι απαραίτητο στοιχείο για τη διατήρηση της εσωτερικής πολιτικής υποστήριξης για τη δική μας ανοιχτή αγορά. Υπάρχουν δύο βασικά στοιχεία για την εφαρμογή αυτού του προγράμματος: η μεγαλύτερη διείσδυση στις βασικές ανερχόμενες οικονομίες και περιφέρειες· και η μεγαλύτερη έμφαση στην αντιμετώπιση εμπορικών φραγμών από την άλλη πλευρά των συνόρων.

Οι μεγαλύτερες ανερχόμενες οικονομίες, ιδίως η Κίνα, η Ινδία και η Βραζιλία, δικαίως δρέπουν τους καρπούς του ολοένα αναβαθμιζόμενου ρόλου τους στο παγκόσμιο εμπόριο. Μαζί αντιπροσωπεύουν σήμερα το 15% των παγκόσμιων εμπορικών ροών. Η ανάπτυξη αυτή, η οποία βασίστηκε στην προοδευτική απελευθέρωση, ήταν ο βασικός συντελεστής του ιστορικού επιτεύγματος αυτών των χωρών να ανασύρουν εκατομμύρια πληθυσμού από τη φτώχεια.

Η ΕΕ είναι ήδη πολύ ανοιχτή στις εξαγωγές αυτών των ανερχόμενων και άλλων αναπτυσσόμενων χωρών και είναι πρόθυμη να προχωρήσει περισσότερο. Αλλά οι περισσότερες ανερχόμενες χώρες συνδυάζουν την υψηλή ανάπτυξη με υπερβολικά υψηλούς φραγμούς στις εξαγωγές της ΕΕ. Όπως αναβαθμίζεται ο ρόλος τους στο παγκόσμιο εμπορικό σύστημα και όπως αυξάνονται τα οφέλη που αντλούν από αυτό, εξίσου μεγαλώνει και η ευθύνη τους να ασκούν πλήρη ρόλο στη διατήρηση ενός παγκόσμιου συστήματος που ευνοεί το ανοιχτό εμπόριο.

Το ανοιχτό εμπόριο δεν αφορά πλέον μόνον τους δασμούς Η εξασφάλιση πραγματικής πρόσβασης στην αγορά του 21ου αιώνα σημαίνει έμφαση σε νέα θέματα και ανάπτυξη των εργαλείων εμπορικής πολιτικής με τα οποία θα επιτευχθούν τέτοια ανοίγματα που να δημιουργούν πραγματική διαφορά.

i) Μη δασμολογικοί φραγμοί στο εμπόριο : Η μείωση των δασμών παραμένει σημαντικός παράγοντας για το άνοιγμα των αγορών στις βιομηχανικές και γεωργικές εξαγωγές της Ευρώπης. Αλλά όταν οι δασμοί πέφτουν, οι μη δασμολογικοί φραγμοί, όπως οι περιοριστικοί κανονισμοί και διαδικασίες για το εμπόριο, γίνονται τα βασικά εμπόδια. Συχνά τα εμπόδια αυτά είναι λιγότερο ορατά, περισσότερο σύνθετα και μπορεί να είναι περισσότερο ευαίσθητου χαρακτήρα, επειδή άπτονται άμεσα της εσωτερικής νομοθεσίας. Η ρύθμιση του εμπορίου είναι απαραίτητη αλλά πρέπει να γίνεται με διαφάνεια, χωρίς να εφαρμόζονται διακρίσεις και χωρίς να περιορίζεται το εμπόριο περισσότερο από όσο είναι απαραίτητο για την επίτευξη άλλων θεμιτών στόχων πολιτικής.

Η αντιμετώπιση των μη δασμολογικών φραγμών είναι σύνθετη υπόθεση, έντασης πόρων και δεν καλύπτεται πλήρως από το σύστημα του ΠΟΕ. Μέσα όπως οι συμφωνίες αμοιβαίας αναγνώρισης, η διεθνής τυποποίηση και οι ρυθμιστικοί διάλογοι, καθώς και η τεχνική βοήθεια προς τρίτες χώρες θα διαδραματίζουν ολοένα σημαντικότερο ρόλο στην προώθηση του εμπορίου και στην πρόληψη της στρέβλωσης κανόνων και προτύπων. Το γεγονός αυτό θα απαιτήσει να αλλάξουν οι τρόποι εργασίας μέσα στην Επιτροπή και με άλλα μέρη, συμπεριλαμβανομένων των κρατών μελών και της βιομηχανίας, για τον εντοπισμό και την αντιμετώπιση των φραγμών.

ii) Πρόσβαση στους πόρους : Περισσότερο παρά ποτέ η Ευρώπη πρέπει να εισάγει για να μπορεί να εξάγει. Η αντιμετώπιση των περιορισμών πρόσβασης σε πόρους όπως η ενέργεια, τα μέταλλα και το σκραπ, οι πρωτογενείς πρώτες ύλες, συμπεριλαμβανομένων ορισμένων γεωργικών υλών, των προβιών και των δερμάτων πρέπει να είναι υψηλής προτεραιότητας. Μέτρα που έχουν λάβει ορισμένοι από τους μεγαλύτερους εμπορικούς εταίρους μας για να περιορίσουν την πρόσβαση σε τέτοιες εισροές τις οποίες προμηθεύουν οι ίδιοι δημιουργούν μεγάλα προβλήματα σε ορισμένες βιομηχανίες της ΕΕ. Οι περιορισμοί της πρόσβασης στους πόρους πρέπει να αρθούν, εκτός εάν υπαγορεύονται από λόγους ασφάλειας ή προστασίας του περιβάλλοντος.

Η ενέργεια θα έχει ιδιαίτερη σημασία. Καθώς αυξάνεται η συνολική ζήτηση και η Ευρώπη εξαρτάται περισσότερο από εξωτερικές ενεργειακές πηγές, η ΕΕ θα πρέπει να προχωρήσει στην ανάπτυξη μιας συνεκτικής πολιτικής για ανταγωνιστική, ασφαλή και αειφόρο ενέργεια. Στο εσωτερικό, αυτό σημαίνει την ολοκλήρωση μιας ανταγωνιστικής ενεργειακής αγοράς σε επίπεδο ΕΕ και την προαγωγή μιας αειφόρου, αποδοτικής και διαφοροποιημένης σύνθεσης ενεργειακών πηγών. Στο εξωτερικό, θα πρέπει να προσπαθήσουμε να βελτιώσουμε τη διαφάνεια, τη διακυβέρνηση και το εμπόριο του ενεργειακού τομέα σε τρίτες χώρες, προσφέροντάς τους όρους διαμετακόμισης και πρόσβαση στην υποδομή των εξαγωγικών πετρελαιαγωγών χωρίς διακρίσεις και βοηθώντας τες να βελτιώσουν την παραγωγική και την εξαγωγική ικατότητά τους και να αναπτύξουν υποδομή μεταφοράς ενέργειας. Η διαφοροποίηση των πηγών, του εφοδιασμού και της διαμετακόμισης έχει ουσιαστική σημασία για την εσωτερική και εξωτερική μας πολιτική.

Η επιδίωξη της οικονομικής ανάπτυξης μέσω του εμπορίου μπορεί να έχει περιβαλλοντικές επιπτώσεις, ιδίως για τη βιοποικιλότητα και το κλίμα μας. Η πολιτική που ακολουθούμε για την εξωτερική μας ανταγωνιστικότητα θα πρέπει να ενθαρρύνει την ενεργειακή απόδοση, τη χρήση ανανεώσιμων πηγών ενέργειας, συμπεριλαμβανομένων των βιοκαυσίμων, την τεχνολογία χαμηλών εκπομπών και την ορθολογική χρήση ενέργειας στην Ευρώπη και παγκοσμίως, τόσο για τη συγκράτηση της αύξησης της παγκόσμιας ενεργειακής ζήτησης όσο και για την ενίσχυση της ασφάλειας του εφοδιασμού. Οι σχέσεις μεταξύ εμπορικής πολιτικής και αλλαγής του κλίματος ιδίως χρήζουν περαιτέρω εξέτασης.

iii) Νέοι τομείς ανάπτυξης : Θα απαιτήσουμε μεγαλύτερη έμφαση στο άνοιγμα της αγοράς και ισχυρότερους κανόνες σε νέους εμπορικούς τομείς που έχουν για μας οικονομική σημασία, ιδίως στον τομέα της διανοητικής ιδιοκτησίας, στον τομέα των υπηρεσιών, των επενδύσεων, των δημόσιων συμβάσεων και του ανταγωνισμού.

Η αξία της πρόσβασης σε νέες αγορές για τις επιχειρήσεις της ΕΕ μειώνεται σοβαρά όταν δεν παρέχεται επαρκής προστασία της διανοητικής ιδιοκτησίας από τις ενδιαφερόμενες χώρες. Οι παραβιάσεις των δικαιωμάτων διανοητικής ιδιοκτησίας στερούν από τους κατόχους των δικαιωμάτων τα έσοδα από τις επενδύσεις τους και τελικά θέτουν σε κίνδυνο τη βιωσιμότητα των πιο καινοτομικών και δημιουργικών επιχειρήσεων. Η μεγαλύτερη πρόκληση σήμερα είναι η εξασφάλιση της τήρησης των ισχυουσών δεσμεύσεων, ιδίως από τις ανερχόμενες οικονομίες. Η Επιτροπή αφιέρωσε σημαντικούς πόρους στην καταπολέμηση των απομιμήσεων και στη βελτίωση του ελέγχου εφαρμογής των δικαιωμάτων διανοητικής ιδιοκτησίας σε καίριες τρίτες χώρες όπως η Κίνα. Αναβαθμίσαμε τη συνεργασία μας με εταίρους όπως οι ΗΠΑ και η Ιαπωνία στον τομέα της διανοητικής ιδιοκτησίας και εργαστήκαμε για να προστατέψουμε τις γεωγραφικές ενδείξεις της ΕΕ. Υπάρχουν όμως ακόμη πολλά να γίνουν.

Οι υπηρεσίες αποτελούν τον ακρογωνιαίο λίθο της οικονομίας της ΕΕ. Αποτελούν πεδίο στο οποίο η Ευρώπη έχει συγκριτικό πλεονέκτημα, αφού αντιπροσωπεύουν το 77% του ΑΕγχΠ και της απασχόλησης και παρουσιάζουν το μεγαλύτερο δυναμικό ανάπτυξης όσον αφορά τις εξαγωγές της ΕΕ. Η σταδιακή απελευθέρωση του παγκόσμιου εμπορίου υπηρεσιών είναι σημαντικός παράγοντας μελλοντικής οικονομικής ανάπτυξης, και στον αναπτυσσόμενο κόσμο. Η ΕΕ θα πρέπει να διαπραγματευθεί για την απελευθέρωση του εμπορίου υπηρεσιών με τους βασικούς εμπορικούς εταίρους της, ιδίως στις περιπτώσεις που η πρόσβαση στην αγορά είναι μικρή ή που οι εταίροι μας έχουν αναλάβει πολύ λίγες δεσμεύσεις στο πλαίσιο του ΠΟΕ.

Η βελτίωση των όρων των επενδύσεων σε τρίτες χώρες στις υπηρεσίες και σε άλλους τομείς μπορούν να συμβάλουν σημαντικά στην ανάπτυξη, τόσο στην ΕΕ όσο και στις αποδέκτριες χώρες. Καθώς παγκοσμιοποιούνται οι αλυσίδες εφοδιασμού, η δυνατότητα ελεύθερων επενδύσεων σε τρίτες αγορές αποκτά μεγαλύτερη σημασία. Η γεωγραφία και η απόσταση εξακολουθούν να παίζουν ρόλο. Η εγκατάσταση ως «φυσική παρουσία» σε μια ξένη χώρα βοηθά τις επιχειρήσεις της ΕΕ να αξιοποιήσουν επιχειρηματικές ευκαιρίες, καθιστά περισσότερο προβλέψιμη τη ροή του εμπορίου και εδραιώνει την εικόνα και τη φήμη της εταιρείας και της χώρας προέλευσης.

Οι δημόσιες συμβάσεις είναι τομέας σημαντικών αναξιοποίητων ακόμη δυνατοτήτων για τους εξαγωγείς της ΕΕ. Οι επιχειρήσεις της ΕΕ είναι πρωτοπόρες παγκοσμίως σε τομείς όπως ο εξοπλισμός μεταφορών, τα δημόσια έργα και η κοινή ωφέλεια. Αλλά αντιμετωπίζουν διακριτική μεταχείριση από όλους σχεδόν τους εμπορικούς μας εταίρους, οι οποίοι κλείνουν ουσιαστικά τις εξαγωγικές ευκαιρίες. Πρόκειται πιθανώς για το μεγαλύτερο εμπορικό τομέα που εξακολουθεί να μην εκτίθεται σε πολυμερή συστήματα κανόνων.

Η απουσία κανόνων περί ανταγωνισμού και περί κρατικών ενισχύσεων σε τρίτες χώρες περιορίζει την πρόσβαση στην αγορά καθώς υψώνει νέους φραγμούς που υποκαθιστούν τους δασμούς ή τους παραδοσιακούς μη δασμολογικούς φραγμούς. Η ΕΕ έχει στρατηγικό συμφέρον να αναπτύξει διεθνείς κανόνες και συνεργασία για την πολιτική ανταγωνισμού ώστε να εξασφαλίσει ότι οι ευρωπαϊκές εταιρείες δεν βλάπτονται σε τρίτες χώρες εξαιτίας της αδικαιολόγητης επιδότησης τοπικών επιχειρήσεων ή εξαιτίας αντιανταγωνιστικών πρακτικών. Υπάρχουν πολλά να γίνουν σε αυτό τον τομέα. Στις περισσότερες χώρες δεν υπάρχει αρκετή διαφάνεια γύρω από τη χορήγηση ενισχύσεων.

Σε όλους αυτούς τους τομείς είναι πολύ σημαντικό να υπάρχουν και να τηρούνται διαφανείς και αποτελεσματικοί κανόνες. Η ορθή τήρηση τέτοιων κανόνων στο εσωτερικό της ΕΕ είναι η βάση της ανταγωνιστικότητάς μας. Ωστόσο, θα πρέπει να συνεργαστούμε και με άλλους για να εξασφαλίσουμε ότι οι κανόνες τους και τα πρότυπά τους είναι ανάλογης ποιότητας με τα δικά μας.

4. ΣΤΗΝ ΗΜΕΡΗΣΙΑ ΔΙΑΤΑΞΗ: ΕΝΑ ΠΡΟΓΡΑΜΜΑ ΔΡΑΣΗΣ ΓΙΑ ΤΗΝ ΑΝΤΑΓΩΝΙΣΤΙΚΟΤΗΤΑ ΤΗΣ ΕΕ ΣΤΟ ΕΞΩΤΕΡΙΚΟ

Με βάση αυτή την ανάλυση, θα πρέπει να καταρτίσουμε ένα πρόγραμμα δράσης για τους επόμενους μήνες και τα επόμενα χρόνια. Θα πρέπει να επιδιώξουμε να επηρεάσουμε τις δυνάμεις της αλλαγής, να αδράξουμε τις ευκαιρίες της παγκοσμιοποίησης και να διαχειριστούμε τους κινδύνους. Αυτή η πρόκληση βρίσκεται στον πυρήνα της ανακοίνωσης της Επιτροπής, της 10ης Μαΐου 2006 με τίτλο « Πρόγραμμα δράσης για την Ευρώπη με βάση τα αιτήματα των πολιτών». Ο ρόλος της Επιτροπής, σε στενή συνεργασία με τα κράτη μέλη, το Κοινοβούλιο και άλλα μέρη, ως ηγέτη της εμπορικής πολιτικής της ΕΕ είναι μια μοναδική πηγή δύναμης για την Ευρώπη – ένας ρόλος που δεν έχει αντίστοιχό του σε κανέναν άλλο τομέα πολιτικής. Ωστόσο, οφείλουμε να εξασφαλίσουμε ότι οι προτεραιότητες και οι μέθοδοί μας βρίσκονται στο ύψος των προκλήσεων του μέλλοντος.

4.1. Στο εσωτερικό

Η ανανεωμένη στρατηγική της Λισαβόνας καθορίζει ένα συνεπές πρόγραμμα για την προσαρμογή των ευρωπαϊκών οικονομιών στο νέο πλανητικό περιβάλλον. Για να εξασφαλίσουμε ότι οι εσωτερικοί κανόνες μας ανταποκρίνονται στις νέες πιέσεις και στις νέες ευκαιρίες, το « Πρόγραμμα δράσης με βάση τα αιτήματα των πολιτών» πρότεινε μια εκ βάθρων επανεξέταση της ενιαίας αγοράς. Στο πλαίσιο αυτό θα εξεταστεί ο τρόπος με τον οποίο η εσωτερική αγορά μπορεί να βοηθήσει περαιτέρω τις ευρωπαϊκές επιχειρήσεις να προβούν στις απαραίτητες αλλαγές, να διαφοροποιηθούν, να εξειδικευθούν και να καινοτομήσουν ώστε να συμμετάσχουν στο διεθνή ανταγωνισμό. Ωστόσο, προς το παρόν υπάρχουν άλλες πολιτικές πρωτοβουλίες που θα πρέπει να εφαρμόσουμε.

Κατά τη διαδικασία χάραξης της πολιτικής μας θα πρέπει να λαμβάνονται υπόψη οι προκλήσεις της παγκόσμιας ανταγωνιστικότητας. Όσο μεγαλύτερη συνοχή έχουμε με τους κυριότερους εταίρους μας όσον αφορά τους κανόνες και τις πρακτικές, τόσο το καλύτερο για τις επιχειρήσεις της ΕΕ. Οφείλουμε να διαδραματίσουμε ηγετικό ρόλο στη διάδοση καλών πρακτικών και στην ανάπτυξη παγκόσμιων κανόνων και προτύπων. Για να είμαστε αποτελεσματικοί σε αυτό, πρέπει να συνεκτιμήσουμε την εξωτερική διάσταση κατά τον καθορισμό των ρυθμιστικών και άλλων προτύπων μας. Δεν υποβαθμίζουμε έτσι τους κανόνες μας. Απλώς εφαρμόζουμε μια ανοικτή και ευέλικτη προσέγγιση κατά τον καθορισμό των κανόνων μας και προσπαθούμε να προλάβουμε μελλοντικές τριβές στο εμπόριο - υποστηρίζοντας έτσι τις ευρωπαϊκές επιχειρήσεις - όπου είναι δυνατόν. Αυτό έχει ήδη εγγραφεί στο πρόγραμμά μας για καλύτερη νομοθεσία στην ΕΕ αλλά μπορούμε να κάνουμε κάτι περισσότερο. Η διεθνής και η διμερής συνεργασία στον τομέα των νομοθετικών ρυθμίσεων είναι βασικό εργαλείο γι' αυτό το σκοπό.

Οι ευρωπαίοι πολίτες περιμένουν να δουν θετικά αποτελέσματα από την οικονομική και τη διαρθρωτική αλλαγή. Η υπόθεση της ανοιχτής αγοράς υπονομεύεται εάν τα οφέλη της δεν φτάσουν στους πολίτες. Η Επιτροπή και τα κράτη μέλη έχουν να διαδραματίσουν σημαντικό ρόλο προκειμένου να εξασφαλίσουν ότι τα οφέλη από το άνοιγμα του εμπορίου και από την παγκοσμιοποίηση φτάνουν σε όλους τους πολίτες και δεν σταματούν στην εξυπηρέτηση συγκεκριμένων συμφερόντων. Ύστερα από την απελευθέρωση του εμπορίου κλωστοϋφαντουργικών προϊόντων στα τέλη του 2005, τα κέρδη που έχουν προκύψει δεν μεταβιβάζονται με συστηματικότητα. Η Επιτροπή θα εφαρμόσει τη συστηματική παρακολούθηση των εισαγωγών και των τιμών κατανάλωσης πριν να εξετάσει το ενδεχόμενο περαιτέρω δράσης.

Οι επιχειρήσεις και οι άνθρωποι χρειάζονται χρόνο και προβλεψιμότητα για να προσαρμοστούν στην αλλαγή. Η νέα γενιά προγραμμάτων πολιτικής της ΕΕ για τη συνοχή παρέχουν ευκαιρίες για την πρόβλεψη, την προετοιμασία και την αντίδραση σε αλλαγές που συνδέονται με την παγκοσμιοποίηση. Αυτές οι ευκαιρίες πρέπει να αξιοποιηθούν. Το Ευρωπαϊκό Ταμείο Προσαρμογής στην Παγκοσμιοποίηση θα δίνει επίσης άμεσες απαντήσεις σε έκτακτα και συγκεκριμένα προβλήματα που προκύπτουν από την αναδιάρθρωση. Ο στόχος πρέπει να είναι η προώθηση της προσαρμογής, της διατηρήσιμης ανάπτυξης και της απασχόλησης και όχι η προφύλαξη μεμονωμένων θέσεων απασχόλησης ή μεμονωμένων επιχειρήσεων από την αναπόφευκτη αλλαγή. Θα διευκολύνουμε επίσης τις συναλλαγές για τις επιχειρήσεις στο εσωτερικό της ΕΕ, εκσυγχρονίζοντας τα τελωνεία μας με την αναθεώρηση του τελωνειακού κώδικα και την καθιέρωση των ηλεκτρονικών τελωνείων.

4.2. Στο εξωτερικό

i) Ο ΠΟΕ

Ο κόσμος χρειάζεται ένα ισχυρό πολυμερές εμπορικό σύστημα . Είναι το αποτελεσματικότερο μέσο περαιτέρω ανάπτυξης και διαχείρισης του εμπορίου προς όφελος όλων και παρέχει ένα μοναδικό πλαίσιο επίλυσης των διαφορών.

Η Ευρώπη δεν θα υπαναχωρήσει στο θέμα της πολυμέρειας. Υποστηρίζουμε τη δέσμευσή μας στην πολυμέρεια και είμαστε πρόθυμοι να πληρώσουμε, σε λογικά πλαίσια, για να εξακολουθήσει το σύστημα να ευδοκιμεί. Η αναστολή των διαπραγματεύσεων της Ντόχα είναι μια ευκαιρία που χάθηκε για την παγκόσμια μεγέθυνση και ανάπτυξη. Η ΕΕ προσφέρθηκε να προβεί σε σημαντική απελευθέρωση, ιδίως στον τομέα της γεωργίας, και κατέστησε σαφή την προθυμία της να προχωρήσει περισσότερο εντός των ορίων της σημερινής εντολής της, στο πλαίσιο της επίτευξης μιας συνολικής συμφωνίας. Η Ευρώπη παραμένει προσηλωμένη στον ΠΟΕ και καταβάλλει μεγάλες προσπάθειες για την επανάληψη των διαπραγματεύσεων μόλις το επιτρέψουν οι συνθήκες σε άλλες χώρες.

ii) Συμφωνίες ελεύθερων συναλλαγών

Οι συμφωνίες ελεύθερων συναλλαγών, εφόσον αντιμετωπιστούν με προσοχή, μπορούν να αξιοποιήσουν το σύστημα του ΠΟΕ και άλλους διεθνείς κανόνες, προχωρώντας περισσότερο και ταχύτερα προς το άνοιγμα και την ολοκλήρωση αγορών, αντιμετωπίζοντας θέματα τα οποία δεν είναι έτοιμα για πολυμερείς συζητήσεις και προετοιμάζοντας το έδαφος για το επόμενο επίπεδο που είναι η πολυμερής απελευθέρωση. Πολλά βασικά ζητήματα, μεταξύ άλλων, οι επενδύσεις, οι δημόσιες συμβάσεις, ο ανταγωνισμός, άλλα ρυθμιστικά θέματα και ο έλεγχος της τήρησης των δικαιωμάτων διανοητικής ιδιοκτησίας, τα οποία παραμένουν εκτός του ΠΟΕ προς το παρόν, μπορούν να εξεταστούν στο πλαίσιο των συμφωνιών ελεύθερων συναλλαγών.

Ωστόσο, οι συμφωνίες ελεύθερων συναλλαγών περικλείουν επίσης κινδύνους για το πολυμερές εμπορικό σύστημα. Μπορούν να περιπλέκουν το εμπόριο, να διαβρώνουν την αρχή περί μη εισαγωγής διακρίσεων και να αποκλείουν τις ασθενέστερες οικονομίες. Για να έχουν θετικό αντίκτυπο, οι συμφωνίες ελεύθερων συναλλαγών πρέπει να είναι πλήρεις όσον αφορά το πεδίο εφαρμογής τους, να προβλέπουν την απελευθέρωση όλων ουσιαστικά των συναλλαγών και να προχωρούν πέρα από το σύστημα κανόνων του ΠΟΕ. Προτεραιότητα της ΕΕ θα είναι να εξασφαλίσει ότι κάθε καινούργια συμφωνία ελεύθερων συναλλαγών, συμπεριλαμβανομένης της δικής μας, θα αποτελεί ένα βήμα προς την πολυμερή απελευθέρωση και όχι ένα εμπόδιο στο οποίο αυτή θα σκοντάφτει.

Οι συμφωνίες ελεύθερων συναλλαγών δεν είναι καθόλου κάτι καινούργιο για την Ευρώπη. Για παράδειγμα, ο ρόλος τους είναι σημαντικός στη γειτονιά της Ευρώπης, αφού ενισχύουν τους οικονομικούς και ρυθμιστικούς δεσμούς με την ΕΕ. Αποτελούν μέρος των διαπραγματεύσεών μας για τις συμφωνίες οικονομικής εταιρικής σχέσης με τις χώρες της Αφρικής, της Καραϊβικής και του Ειρηνικού καθώς και των μελλοντικών μας συμφωνιών σύνδεσης με τις χώρες της Κεντρικής Αμερικής και της Κοινότητας των Άνδεων. Αλλά ενώ οι ισχύουσες διμερείς συμφωνίες μας υποστηρίζουν τους στόχους γειτονίας μας και τους αναπτυξιακούς μας στόχους, τα βασικά εμπορικά μας συμφέροντα, όπως τα συμφέροντά μας στην Ασία, δεν εξυπηρετούνται τόσο καλά. Το περιεχόμενο των συμφωνιών αυτών επίσης είναι περιορισμένο. Θα πρέπει ακόμη να εξακολουθήσουμε να συμπεριλαμβάνουμε, κατά την ανάπτυξη διμερών εμπορικών σχέσεων, και άλλα ζητήματα, καθώς και τον ευρύτερο ρόλο της εμπορικής πολιτικής στις εξωτερικές σχέσεις της ΕΕ. Αλλά για να συμβάλει η εμπορική πολιτική στη δημιουργία απασχόλησης και ανάπτυξης, πρωταρχικό ρόλο στην επιλογή των μελλοντικών συμφωνιών ελεύθερων συναλλαγών πρέπει να διαδραματίσουν οι οικονομικοί παράγοντες.

Τα βασικά οικονομικά κριτήρια για την επιλογή νέων εταίρων για συμφωνίες ελεύθερων συναλλαγών θα πρέπει να είναι το δυναμικό της αγοράς (οικονομικό μέγεθος και ανάπτυξη) και το επίπεδο προστασίας έναντι των εξαγωγών της ΕΕ (δασμολογικοί και μη δασμολογικοί φραγμοί). Θα πρέπει επίσης να λάβουμε υπόψη τις διαπραγματεύσεις των δυνητικών εταίρων μας με τους ανταγωνιστές της ΕΕ, τον πιθανό αντίκτυπο αυτών στις αγορές και στις οικονομίες της ΕΕ, καθώς και τον κίνδυνο πιθανής διάβρωσης της προτιμησιακής πρόσβασης στις αγορές της ΕΕ που απολαμβάνουν τώρα οι γείτονές μας και οι αναπτυσσόμενες χώρες-εταίροι μας.

Με βάση αυτά τα κριτήρια, ο Σύνδεσμος των Κρατών της Νοτιοανατολικής Ασίας (ASEAN), η Κορέα και η Κοινή Αγορά του Νότου (Mercosur) (με τους οποίους οι διαπραγματεύσεις βρίσκονται σε εξέλιξη) εμφανίζονται ως προτεραιότητες. Συνδυάζουν υψηλό επίπεδο προστασίας με μεγάλο δυναμικό αγοράς και συνάπτουν συμφωνίες ελεύθερων συναλλαγών με ανταγωνιστές της ΕΕ. Η Ινδία , η Ρωσία και οι χώρες του Συμβουλίου Συνεργασίας των Αραβικών Χωρών του Κόλπου (διαπραγματεύσεις επίσης εν εξελίξει) παρουσιάζουν επίσης ένα συνδυασμό δυναμικού της αγοράς και επιπέδου ποροστασίας που τις καθιστούν χώρες άμεσου ενδιαφέροντος για την ΕΕ. Η Κίνα ικανοποιεί επίσης πολλά από αυτά τα κριτήρια αλλά πρέπει να αντιμετωπιστεί με ειδική προσοχή λόγω των ευκαιριών και των κινδύνων που παρουσιάζει.

Όσον αφορά το περιεχόμενο, οι νέες συμφωνίες ελεύθερων συναλλαγών που συνάπτονται με γνώμονα την ανταγωνιστικότητα θα πρέπει να είναι συνολικές και φιλόδοξες όσον αφορά το πεδίο κάλυψής τους, να αποσκοπούν στον ανώτερο δυνατό βαθμό εμπορικής απελευθέρωσης, συμπεριλαμβανομένης της μακρόπνοης απελευθέρωσης των υπηρεσιών και των επενδύσεων. Θα πρέπει να αναπτυχθεί, σε στενή συνεργασία με τα κράτη μέλη, ένα νέο, φιλόδοξο μοντέλο επενδυτικής συμφωνίας της ΕΕ. Όπου οι εταίροι μας έχουν υπογράψει συμφωνίες ελεύθερων συναλλαγών με άλλες χώρες που είναι ανταγωνιστές της ΕΕ, εμείς θα πρέπει να επιδιώξουμε τουλάχιστον απόλυτη ισοτιμία. Οι ποσοτικοί περιορισμοί στις εισαγωγές και κάθε λογής τέλη, φόροι, επιβαρύνσεις και περιορισμοί στις εξαγωγές θα πρέπει να εξαλειφθούν.

Οι συμφωνίες ελεύθερων συναλλαγών θα πρέπει να αντιμετωπίζουν επίσης τους μη δασμολογικούς φραγμούς μέσω της σύγκλισης των νομοθετικών ρυθμίσεων όποτε είναι δυνατό και να περιέχουν ισχυρές διατάξεις διευκόλυνσης του εμπορίου. Θα πρέπει να περιλαμβάνουν ισχυρότερες διατάξεις για τα δικαιώματα διανοητικής ιδιοκτησίας και για τον ανταγωνισμό, συμπεριλαμβανομένων, για παράδειγμα, των διατάξεων ελέγχου εφαρμογής των δικαιωμάτων αυτών σύμφωνα με την οδηγία εφαρμογής της ΕΕ. Θα επιζητήσουμε να συμπεριλάβουμε διατάξεις περί χρηστής διακυβέρνησης στο χρηματοπιστωτικό, φορολογικό και δικαστικό τομέα, όπου ενδείκνυται. Θα πρέπει να εξασφαλίσουμε, ακόμη, ότι οι κανόνες καταγωγής των συμφωνιών ελεύθερων συναλλαγών είναι απλούστεροι και πιο σύγχρονοι και αντικατοπτρίζουν την πραγματικότητα της παγκοσμιοποίησης. Θα δημιουργήσουμε εσωτερικούς μηχανισμούς για να παρακολουθούμε την εφαρμογή και τα αποτελέσματα των νέων συμφωνιών ελεύθερων συναλλαγών.

Κατά την εξέταση νέων συμφωνιών ελεύθερων συναλλαγών θα προσπαθήσουμε να ενισχύσουμε την αειφόρο ανάπτυξη μέσω των διμερών εμπορικών μας σχέσεων. Αυτό μπορεί να περιλαμβάνει την ενσωμάτωση νέων διατάξεων συνεργασίας σε τομείς που συνδέονται με τα πρότυπα εργασίας μας και με την περιβαλλοντική προστασία. Θα συνεκτιμήσουμε επίσης τις ανάγκες ανάπτυξης των εταίρων μας και το δυνητικό αντίκτυπο οποιασδήποτε συμφωνίας σε άλλες αναπτυσσόμενες χώρες, ιδίως τις δυνητικές επιπτώσεις στην προτιμησιακή πρόσβαση φτωχών χωρών στις αγορές της ΕΕ. Οι πιθανές επιπτώσεις στην ανάπτυξη θα πρέπει να περιληφθούν στη συνολική εκτίμηση επιπτώσεων που θα διεξαχθεί πριν ληφθεί η απόφαση για διαπραγματεύσεις με σκοπό τη σύναψη συμφωνίας ελεύθερων συναλλαγών Σύμφωνα με τη θέση μας στον ΠΟΕ, θα ενθαρρύνουμε τους εταίρους μας με τους οποίους έχουμε συνάψει συμφωνίες ελεύθερων συναλλαγών να διευκολύνουν την πρόσβαση των λιγότερο ανεπτυγμένων χωρών στην αγορά τους, ει δυνατόν παρέχοντας πρόσβαση χωρίς δασμούς και χωρίς ποσοστώσεις.

Οι στόχοι μας είναι πολύ φιλόδοξοι. Η διαπραγμάτευση διμερών συμφωνιών μπορεί να είναι σύνθετη και απαιτητική διαδικασία αλλά θα πρέπει να δημιουργήσουμε ουσιαστικές αφετηρίες από τις οποίες να ξεκινούν οι διαπραγματεύσεις. Θα πρέπει να εξασφαλίσουμε από την αρχή ότι μοιραζόμαστε τις ίδιες φιλοδοξίες με τους μελλοντικούς εταίρους μας, ώστε να αποφύγουμε το πάγωμα των διαπραγματεύσεων αργότερα λόγω ασυμφωνίας προσδοκιών. Η απόφαση έναρξης διαπραγματεύσεων θα πρέπει να λαμβάνεται κατά περίπτωση, με βάση τα προαναφερόμενα οικονομικά κριτήρια αλλά επίσης και την προθυμία των εταίρων μας καθώς και κάποιες ευρύτερες πολιτικές εκτιμήσεις. Οι διατάξεις της συμφωνίας ελεύθερων συναλλαγών θα πρέπει να αποτελούν αναπόσπαστο κομμάτι των συνολικών σχέσεων με την ενδιαφερόμενη χώρα ή περιφέρεια Ο καλύτερος τρόπος για να το επιτύχουμε αυτό στο πλαίσιο της ευρύτερης θεσμικής δομής θα πρέπει να βρίσκεται κατά περίπτωση.

iii) Διατλαντικό εμπόριο και ανταγωνιστικότητα

Η διατλαντική εμπορική σχέση είναι, με διαφορά, η μεγαλύτερη του κόσμου και βρίσκεται στο επίκεντρο της παγκόσμιας οικονομίας. Τα οικονομικά οφέλη από την άρση μη παραδοσιακών φραγμών στις δύο πλευρές των συνόρων είναι δυνητικώς σημαντικά για την ΕΕ και τις ΗΠΑ. Προσπαθήσαμε να το καταφέρουμε για κάποιο διάστημα, πιο πρόσφατα με τη διατλαντική οικονομική πρωτοβουλία, που ξεκίνησε το 2005, και με μια σειρά ρυθμιστικών διαλόγων. Παρότι σημειώθηκε κάποια πρόοδος, αποδείχθηκε δύσκολο έργο για το οποίο απαιτείται μεγαλύτερη βούληση.

Πρέπει επίσης να συνεργαστούμε για να αντιμετωπίσουμε τις παγκόσμιες προκλήσεις. Λόγω της βαρύτητάς μας στην παγκόσμια οικονομία, η συνεργασία μεταξύ της ΕΕ και των ΗΠΑ σε θέματα όπως η προστασία της διανοητικής ιδιοκτησίας ή η εμπορική ασφάλεια θα έχουν μεγάλη σημασία.

iv) Κίνα

Η Κίνα είναι η χώρα στην οποία θα δοκιμαστεί και θα κριθεί η ικανότητα της Ευρώπης να μετατρέψει την παγκοσμιοποίηση σε ευκαιρία για ανάπτυξη και απασχόληση. Η Κίνα έχει να αντιμετωπίσει τεράστιες προκλήσεις για να λύσει πιεστικά κοινωνικά, περιβαλλοντικά και οικονομικά ζητήματα. Η Ευρώπη πρέπει να αντιμετωπίσει την Κίνα όπως πρέπει, ως ευκαιρία, ως πρόκληση και ως μελλοντικό εταίρο.

Η Επιτροπή θα παρουσιάσει μια ολοκληρωμένη στρατηγική για την Κίνα μέσα στις επόμενες εβδομάδες. Όσον αφορά τα εμπορικά και τα οικονομικά θέματα, η στρατηγική θα προσδιορίζει μια σειρά προτεραιότητες, θα επικεντρώνεται στις βασικές προκλήσεις, όπως ο έλεγχος της εφαρμογής των δικαιωμάτων διανοητικής ιδιοκτησίας, τα θέματα πρόσβασης στην αγορά και οι επενδυτικές ευκαιρίες, και θα τονίζει την ανάγκη εντονότερης συνεργασίας μεταξύ των υπηρεσιών της Επιτροπής, μεταξύ της Επιτροπής και των κρατών μελών και άλλων μερών για την αντιμετώπιση αυτών των ζητημάτων.

v) Έλεγχος τήρησης των δικαιωμάτων διανοητικής ιδιοκτησίας

Η ΕΕ θα πρέπει να προσπαθήσει να ισχυροποιήσει τις διατάξεις για την προστασία της διανοητικής ιδιοκτησίας στις μελλοντικές διμερείς συμφωνίες της και να ενισχύσει τον έλεγχο της τήρησης των υφιστάμενων δεσμεύσεων με σκοπό τη μείωση των παραβιάσεων των δικαιωμάτων διανοητικής ιδιοκτησίας και της παραγωγής και εξαγωγής απομιμήσεων. Η Επιτροπή θα ενισχύσει τη δραστηριότητα ελέγχου της τήρησης και τη συνεργασία με διάφορες χώρες προτεραιότητας, ιδίως με την Κίνα, τη Ρωσία, τον ASEAN, την Κορέα, τη Mercosur, τη Χιλή και την Ουκρανία· θα προσπαθήσει δε να βελτιώσει την τήρηση των δικαιωμάτων αυτών στην Τουρκία στο πλαίσιο των ενταξιακών διαπραγματεύσεων. Η προσπάθειά της Επιτροπής θα περιλαμβάνει ενίσχυση της τελωνειακής συνεργασίας, δημιουργία και ενίσχυση του διαλόγου για τα δικαιώματα διανοητικής ιδιοκτησίας, ενίσχυση της επιτόπιας παρουσίας μας, διάθεση περισσότερων πόρων για την υποστήριξη των κατόχων δικαιωμάτων, ιδίως των ΜΜΕ, και ενημέρωση και ευαισθητοποίηση των επιχειρήσεων της ΕΕ, ιδίως εκείνων που δραστηριοποιούνται στην Κίνα, γύρω από τα ζητήματα διανοητικής ιδιοκτησίας.

vi) Ανανεωμένη στρατηγική πρόσβασης στην αγορά

Η στρατηγική της ΕΕ για την πρόσβαση στην αγορά δρομολογήθηκε το 1996 στο πλαίσιο της εφαρμογής πολυμερών και διμερών εμπορικών συμφωνιών και του ανοίγματος αγορών τρίτων χωρών. Αποσκοπεί να ενημερώσει τους εξαγωγείς σχετικά με τους όρους πρόσβασης στην αγορά και να δημιουργήσει το πλαίσιο για την αντιμετώπιση φραγμών στο εμπόριο. Η βάση δεδομένων για την πρόσβαση στην αγορά, που δημιουργήθηκε για την υποστήριξη αυτής της στρατηγικής, συνέβαλε στην ενημέρωση επιχειρήσεων και υπευθύνων χάραξης πολιτικής σχετικά με τις συνθήκες της αγοράς αλλά οι δυνατότητές της δεν αξιοποιήθηκαν ακόμη πλήρως.

Η Επιτροπή θα υποβάλει ανακοίνωση σχετικά με την ανανεωμένη στρατηγική πρόσβασης στην αγορά στις αρχές του 2007. Η εν λόγω στρατηγική είναι πιθανό να περιλαμβάνει τον καθορισμό τακτικών προτεραιοτήτων όσον αφορά τομείς και αγορές, στις περιπτώσεις που η άρση των εμπορικών φραγμών ενδέχεται να δημιουργήσει τα μεγαλύτερα κέρδη για τους εξαγωγείς της ΕΕ.

Η Επιτροπή θα πρέπει να συγκεντρώσει τους πόρους της σε βασικές χώρες, να επενδύσει στην τεχνική εμπειρογνωμοσύνη, να συντονίσει εργαλεία πολιτικής και να συνεργαστεί στενότερα με τα κράτη μέλη και με τους βιομηχάνους/εξαγωγείς. Θα πρέπει επίσης να αξιοποιήσουμε την πείρα μας από τρέχουσες διαπραγματεύσεις για να εντοπίσουμε τι λειτουργεί και τι δε λειτουργεί, όταν προσπαθούμε να άρουμε πιο σύνθετους φραγμούς.

vii) Δημόσιες συμβάσεις

Σχεδόν όλοι οι βασικοί εμπορικοί εταίροι της ΕΕ εφαρμόζουν περιοριστικές πρακτικές στην ανάθεση δημόσιων συμβάσεων, οι οποίες είναι εις βάρος των προμηθευτών της ΕΕ. Η Επιτροπή μελετά την υποβολή πρότασης η οποία θα έχει ως στόχο της αυτές τις πρακτικές με σκοπό να εξασφαλίσει ισότιμους όρους ανταγωνισμού για τους κοινοτικούς προμηθευτές οι οποίοι υποβάλουν προσφορά για την ανάθεση δημόσιων συμβάσεων στο εξωτερικό.

Ο καλύτερος τρόπος αντιμετώπισης αυτών των ζητημάτων είναι η ενθάρρυνση τρίτων χωρών να διαπραγματευθούν σημαντικές συμφωνίες με την ΕΕ. Επειδή οι ανοιχτές αγορές δημοσίων συμβάσεων της ΕΕ είναι σημαντικές για τη δική μας ευημερία, το πρόβλημα είναι να βρεθούν νέοι τρόποι ανοίγματος των βασικών αγορών δημοσίων συμβάσεων του εξωτερικού χωρίς να κλείσουμε τις δικές μας. Δηλαδή, όταν σημαντικοί εμπορικοί εταίροι μας καθιστούν σαφές ότι δεν επιθυμούν να προχωρήσουν στην αμοιβαιότητα, θα πρέπει να μελετούμε το ενδεχόμενο εισαγωγής περιορισμών, προσεκτικά και με συγκεκριμένο στόχο, σε κάποια μέρη της κοινοτικής αγοράς δημοσίων συμβάσεων για να ενθαρρύνουμε τους εταίρους μας να προσφέρουν αμοιβαίο άνοιγμα αγοράς. Η προσέγγιση αυτή δεν αφορά τις φτωχότερες αναπτυσσόμενες χώρες.

viii) Επανεξέταση των μέσων εμπορικής άμυνας

Τα μέσα εμπορικής άμυνας αποτελούν μέρος του πολυμερούς συστήματος και βοηθούν να εξασφαλιστεί ότι τα οφέλη του ανοίγματος δεν υπονομεύονται από αθέμιτες πρακτικές καθορισμού των τιμών ή επιδοτήσεων. Πρέπει να βεβαιωθούμε ότι οι εταίροι μας εφαρμόζουν υψηλά πρότυπα κατά τη χρήση μέσων εμπορικής άμυνας και ότι τηρούν απολύτως τους διεθνείς κανόνες .

Πρέπει επίσης να βεβαιωθούμε ότι τα μέσα μας είναι αποτελεσματικά και προσαρμοσμένα στις αλλαγές της παγκόσμιας οικονομίας . Για παράδειγμα, οι παραγωγοί της ΕΕ έχουν να ανταγωνιστούν ολοένα περισσότερο τους ευρωπαίους διανομείς οι οποίοι έχουν αναθέσει υπεργολαβικά τη διαδικασία παραγωγής στο εξωτερικό – κίνηση που αποτελεί συχνά το μοναδικό τρόπο με τον οποίο μπορούν να ανταποκριθούν στο διεθνή ανταγωνισμό κι έτσι να διασφαλίσουν θέσεις απασχόλησης στην Ευρώπη. Οι προμηθευτές παράγουν σε περισσότερες από μία χώρες τόσο εντός όσο και εκτός της ΕΕ. Τα αγαθά που συναρμολογούνται σε μια χώρα συχνά περιέχουν μέρη που έχουν παραχθεί σε κάποια άλλη. Οι καταναλωτές και άλλοι παραγωγοί προσδοκούν ως αποτέλεσμα περισσότερες δυνατότητες επιλογής, χαμηλότερες τιμές και υψηλότερα πρότυπα. Θα πρέπει να εξετάσουμε κατά πόσον τα μέσα που διαθέτουμε μας επιτρέπουν να λάβουμε υπόψη μας το ευρύ αυτό φάσμα ευρωπαϊκών συμφερόντων.

Όσον αφορά τις αθέμιτες πρακτικές επιδοτήσεων, θα πρέπει να ενισχύσουμε τις απαιτήσεις διαφάνειας σε διεθνές επίπεδο και την ικανότητά μας να παρακολουθούμε τις πρακτικές τρίτων χωρών. Όποτε υπάρχει λόγος, θα χρησιμοποιούμε τους μηχανισμούς επίλυσης των διαφορών του ΠΟΕ ή τα δικά μας μέσα αντεπιδοτήσεων για να εξουδετερώνουμε ξένες πρακτικές που στρεβλώνουν αδικαιολόγητα τον ανταγωνισμό.

Η Επιτροπή θα συγκεντρώσει τις απόψεις εμπειρογνωμόνων και ομάδων συμφερόντων για να εξετάσει με ποιους τρόπους μπορεί να ενισχυθεί η χρήση μέσων εμπορικής άμυνας τον 21ο αιώνα. Η διαδικασία αυτή θα οδηγήσει στην έκδοση πράσινης βίβλου εντός του έτους.

5. ΣΥΜΠΕΡΑΣΜΑ

Η εξασφάλιση της ανταγωνιστικότητας της Ευρώπης στην παγκόσμια οικονομία μέσω της άρσης των εμπορικών φραγμών θα απαιτήσει, αφενός, να καθοριστούν νέες προτεραιότητες και να εφαρμοστούν νέες προσεγγίσεις στην εμπορική πολιτική και, αφετέρου, να συνδυαστούν με υψηλής ποιότητας κοινοτικούς κανόνες· τα δύο αυτά στοιχεία θα πρέπει να συνδεθούν στενά μεταξύ τους. Θα πρέπει να αποτελέσουν δε αναπόσπαστο μέρος της ευρύτερης στρατηγικής της Λισαβόνας. Θα απαιτηθεί στενότερη συνεργασία μεταξύ των υπηρεσιών της Επιτροπής και μεταξύ αυτών και των κρατών μελών, της βιομηχανίας και άλλων μερών, σύμφωνα με τις προτάσεις για τη συνοχή στην ανακοίνωση της Επιτροπής με τίτλο «Η Ευρώπη στον κόσμο».

Τα κυριότερο, ουσιαστικό μέσο για την επίτευξη των στόχων μας εξακολουθεί να είναι η διαπραγμάτευση δια της οδού του πολυμερούς συστήματος. Γι' αυτό ακριβώς, η Ευρώπη παραμένει προσηλωμένη στην πολυμέρεια. Το παγκόσμιο εμπορικό σύστημα που βασίζεται στον ΠΟΕ είναι απαραίτητο, επειδή εξασφαλίζει προβλεψιμότητα, σταθερότητα και άλλες βασικές προϋποθέσεις για την παγκόσμια ανάπτυξη. Θα χρειαστεί να αναζητήσουμε νέες ευκαιρίες, να εντείνουμε τις προσπάθειές μας για το άνοιγμα των αγορών και να αντιμετωπίσουμε τις εμπορικές στρεβλώσεις εντός του πολυμερούς συστήματος και μέσω διμερών πρωτοβουλιών. Θα πρέπει να δημιουργήσουμε τους όρους για έναν ανοιχτό και θεμιτό παγκόσμιο ανταγωνισμό και να μοιραστούμε κοινούς κανόνες και κοινά πρότυπα με τους εταίρους μας.

Για τους επόμενους μήνες η Επιτροπή προτείνει:

Στο εσωτερικό:

- θα μεριμνήσουμε ώστε οι προτάσεις εσωτερικής πολιτικής να προάγουν τα ευρωπαϊκά πρότυπα, ενώ ταυτόχρονα να ανταποκρίνονται στις προκλήσεις της παγκόσμιας ανταγωνιστικότητας .

- θα μεριμνήσουμε ώστε τα οφέλη του ανοιχτού εμπορίου να μεταβιβάζονται στους πολίτες, παρακολουθώντας τις εξελίξεις των τιμών των εισαγωγών και των τιμών καταναλωτή.

- θα δώσουμε στον κόσμο τα κατάλληλα εφόδια για να αντιμετωπίσει την αλλαγή μέσω της νέας γενιάς προγραμμάτων πολιτικής για τη συνοχή και μέσω του Ευρωπαϊκού Ταμείου Προσαρμογής στην Παγκοσμιοποίηση .

Στο εξωτερικό:

- θα παραμείνουμε προσηλωμένοι στο Γύρο Διαπραγματεύσεων της Ντόχα και στον ΠΟΕ που θεωρούμε ως το καλύτερο βήμα για το άνοιγμα και τη διαχείριση του παγκόσμιου εμπορίου .

- θα υποβάλουμε προτάσεις σχετικά με τις προτεραιότητες των εμπορικών και επενδυτικών μας σχέσεων με την Κίνα στο πλαίσιο μιας ευρύτερης στρατηγικής για την οικοδόμηση μιας αμοιβαία επωφελούς και ισότιμης εταιρικής σχέσης.

- θα δρομολογήσουμε τη δεύτερη φάση της στρατηγικής της ΕΕ για τον έλεγχο της τήρησης των δικαιωμάτων διανοητικής ιδιοκτησίας.

- θα υποβάλουμε προτάσεις για μια νέα γενιά συμφωνιών ελεύθερων συναλλαγών οι οποίες θα επιλέγονται προσεκτικά και βάσει προτεραιοτήτων

- θα υποβάλουμε προτάσεις για μια ανανεωμένη και ενισχυμένη στρατηγική πρόσβασης στην αγορά

- θα προτείνουμε μέτρα για το άνοιγμα των αγορών δημοσίων συμβάσεων στο εξωτερικό .

- θα προβούμε σε επανεξέταση της αποτελεσματικότητας των μέσων εμπορικής άμυνάς μας.

Το πρόγραμμά μας είναι φιλόδοξο και αποσκοπεί να ενισχύσει τη συμβολή της εμπορικής πολιτικής στην ανάπτυξη και την απασχόληση στην Ευρώπη, να συμβάλει στην απελευθέρωση του παγκόσμιου εμπορίου και να συμπληρώσει άλλους στόχους εξωτερικής πολιτικής της εμπορικής μας πολιτικής, ιδίως στόχους ανάπτυξης και γειτονίας. Θα αποτελέσει κεντρικό στοιχείο βάσει του οποίου θα κριθεί η αποτελεσματικότητα της ευρωπαϊκής εμπορικής πολιτικής τους επόμενους μήνες και τα επόμενα χρόνια.

Statistical Annex (intra-EU trade excluded)

Table 1: Market potential and key economic indicators of main EU trade partners

Market potential 2005-25 (€ bn)** | GDP (2005, €Bn) | Annual average growth rates 2005-25 (%)* | Trade with the EU (2005, €Bn) | Share of EU trade (2005, %) |

USA | 449 | 10.144 | 3.2 | 412.7 | 18.5 |

China | 204 | 1.573 | 6.6 | 209.4 | 9.4 |

Japan | 74 | 3.920 | 1.6 | 116.4 | 5.2 |

India | 58 | 607 | 5.5 | 40.0 | 1.8 |

ASEAN | 57 | 714 | 4.9 | 115.1 | 5.2 |

Korea | 45 | 598 | 4.7 | 53.3 | 2.4 |

Mercosur | 35 | 677 | 3.6 | 51.0 | 2.3 |

Canada | 28 | 849 | 2.6 | 40.8 | 1.8 |

GCC | 27 | 412 | 4.3 | 87.6 | 3.9 |

Russia | 21 | 526 | 3.0 | 163.0 | 7.3 |

Taiwan | 18 | 268 | 4.3 | 36.5 | 1.6 |

Australia | 17 | 526 | 2.5 | 30.1 | 1.4 |

HK | 12 | 149 | 4.8 | 31.1 | 1.4 |

Iran | 10 | 151 | 4.3 | 24.2 | 1.1 |

Ukraine | 5 | 61 | 4.9 | 20.7 | 0.9 |

Source: World Bank, Global Insights and own calculations. Note: * Growth figures from Global Insights 2007-15.

** Indicates cumulative changes in market size: economic size x growth .

Table 2: World market shares in 2003 and change over the 1995-2003 period

market share 2003 (in %) | change in market share between 1995 and 2003 (in percentage points) |

EU | 21.3 | -1.1 |

Japan | 10.5 | -4.0 |

Korea | 4.4 | 0.3 |

Russia | 1.4 | 0.3 |

India | 1.2 | 0.2 |

Ukraine | 0.3 | 0.2 |

USA | 13.8 | -2.7 |

China | 1.2 | 5.1 |

Hong Kong | 1.8 | 0.5 |

Mediterranean | 1.7 | 0.3 |

GCC | 0.6 | 0.1 |

Mercosur | 2.2 | -0.1 |

Brazil | 1.6 | 0.0 |

ASEAN | 8.3 | 0.2 |

Rest of the world | 18.6 | 0.6 |

Note ( The sum of figures in the first column equals 100, the sum of figures in the last column is 0.

Source : UN Comtrade – Calculation by CEPII (2006) – report for DG Trade

Table 3: World market shares in low-, medium-, and high-quality products in 2003 and change over the 1995-2003 period

(level in percent and variation in percentage points)

down-market | mid-market | up-market |

2003 | Variation | 2003 | Variation | 2003 | Variation |

EU | 12.9 | -1.8 | 20.0 | 2.0 | 32.3 | 3.1 |

Japan | 6.7 | -2.2 | 11.7 | -4.4 | 15.2 | -6.9 |

Korea | 5.1 | -0.1 | 4.4 | 0.8 | 3.1 | -0.6 |

USA | 12.0 | -3.7 | 13.6 | -4.1 | 17.9 | 0.2 |

China | 20.4 | 8.1 | 8.2 | 4.6 | 3.7 | 1.5 |

Mercosur | 3.0 | 0.1 | 4.2 | 0.6 | 0.9 | -0.1 |

ASEAN | 7.4 | -2.8 | 7.7 | -1.5 | 5.3 | -0.3 |

Source : UN Comtrade – Calculation by CEPII (2006) – report for DG Trade

Table 4: Contribution to the trade balance by quality of traded goods in 1995 and 2003

EU | USA | Japan | Korea | India | Russia | China |

2003 |

Low-market | -56.6 | -47.1 | -18.9 | 74.8 | 73.2 | 14.1 | 182.7 |

Mid-market | -15.8 | 5.2 | 30.1 | -19.2 | -43.8 | 39.3 | -57.0 |

Up-market | 75.8 | 20.2 | -0.9 | -55.4 | -36.9 | -66.5 | -88.9 |

not classified | -3.4 | 21.7 | -10.3 | -0.3 | 7.6 | 13.1 | -36.8 |

Low-market | -36.5 | -36.4 | -16.0 | 108.4 | 49.9 | 59.3 | 109.7 |

Mid-market | -20.8 | 25.1 | 23.9 | -39.0 | -29.6 | 42.6 | -41.3 |

Up-market | 61.0 | 10.1 | -4.6 | -68.5 | -61.3 | -112.5 | -63.4 |

not classified | -3.7 | 1.3 | -3.3 | -0.9 | 41.0 | 10.6 | -5.0 |

Table 5: Contribution to Trade Balance of high technology products by quality in 2003

[pic]

[pic]

[1] Βλέπε: «Πρόγραμμα δράσης για την Ευρώπη με βάση τα αιτήματα των πολιτών», που εκδόθηκε από την Επιτροπή το Μάιο του 2006, «Η ανανεωμένη στρατηγική της ΕΕ για την αειφόρο ανάπτυξη», που εκδόθηκε από το Συμβούλιο τον Ιούνιο του 2006 και «Η Ευρώπη στον κόσμο», που εκδόθηκε από την Επιτροπή τον Ιούνιο του 2006.

[2] Το συνοδευτικό έγγραφο εργασίας περιέχει μια πιο λεπτομερή ανάλυση για την υποστήριξη της παρούσας ανακοίνωσης.

[3] Βλέπε ανακοίνωση της Επιτροπής με τίτλο «Μια νέα βιομηχανική πολιτική: δημιουργία των κατάλληλων συνθηκών για την ανάπτυξη της μεταποιητικής βιομηχανίας» (Οκτώβριος 2005)

[4] CEPII (2004), European industry's place in the International Division of Labour: situation and prospects (Η θέση της ευρωπαϊκής βιομηχανίας στο διεθνή καταμερισμό εργασίας: κατάσταση και προοπτικές)

[5] Βλέπε «Προώθηση της αξιοπρεπούς εργασίας για όλους», που εξέδωσε η Επιτροπή το Μάιο του 2006